
Latvijas Nacionālās aizsardzības akadēmijas darbības noteikumi
Izdoti saskaņā ar Augstskolu likuma
7. panta 2.1 daļas 1. un 2. punktu,
14.1 panta septiņpadsmito daļu un
14.2 panta otro daļu
· 1. Noteikumi nosaka:
· 1.1. Latvijas Nacionālās aizsardzības akadēmijas (turpmāk – akadēmija) un tās pārvaldes institūciju – akadēmijas padomes, senāta, rektora un akadēmiskās šķīrējtiesas – kompetenci, ciktāl tā atšķiras no Augstskolu likumā noteiktās;
· 1.2. akadēmijas padomes izveides principus un darbību;
· 1.3. akadēmijas rektora iecelšanas, apstiprināšanas un atbrīvošanas kārtību, kā arī rektora kvalifikācijas prasības;
· 1.4. studējošo skaita noteikšanas un studējošo un akadēmiskā personāla komplektēšanas kārtību, akadēmiskā personāla kvalifikācijas prasības, kā arī atalgojuma noteikšanas kārtību akadēmiskajam personālam, kas nav profesionālā dienesta karavīri;
· 1.5. studējošo un studējošo pašpārvaldes tiesību ierobežojumus;
· 1.6. studiju līgumu slēgšanas kārtību;
· 1.7. kārtību, kādā veic studiju programmu ekspertīzi pirms apstiprināšanas;
· 1.8. akadēmijas izdoto administratīvo aktu vai faktiskās rīcības apstrīdēšanas kārtību;
· 1.9. akadēmijas un studējošo pašpārvaldes finansēšanas kārtību.
· 2. Akadēmijas padome:
· 2.1. pieņem akadēmijas satversmi un tās grozījumus un virza tos apstiprināšanai Ministru kabinetā;
· 2.2. nosaka vadlīnijas akadēmijas attīstības stratēģijas sagatavošanai, apstiprina akadēmijas attīstības stratēģiju un pārrauga tās ieviešanu;
· 2.3. uzrauga akadēmijas studiju kvalitātes politikas īstenošanu un sniedz priekšlikumus studiju kvalitātes pilnveidošanai;
· 2.4. piedalās rektora sagatavotā ikgadējā augstskolas darbības pārskata apspriešanā un iepazīstas ar studiju virzienu gada pārskatu;
· 2.5. pieņem savu darbības nolikumu un grozījumus tajā un iesniedz tos apstiprināšanai aizsardzības ministram;
· 2.6. apstiprina senāta un akadēmiskās šķīrējtiesas darbības nolikumu un grozījumus tajā.
· 3. Akadēmijas padomi veido septiņi locekļi, no kuriem trīs ir Nacionālo bruņoto spēku pārstāvji, trīs ir Aizsardzības ministrijas pārstāvji un viens sabiedrības pārstāvis. Aizsardzības ministrs nosaka padomes sastāvu, kā arī apstiprina padomes darbības nolikumu un grozījumus tajā.
· 4. Aizsardzības ministrs no padomes locekļu vidus norīko akadēmijas padomes priekšsēdētāju. Padomes priekšsēdētājs sasauc akadēmijas padomes sēdes atbilstoši nepieciešamībai, bet ne retāk kā reizi gadā.
· 5. Akadēmijas senāts apstiprina tikai kārtību un noteikumus, kas regulē akadēmiskos un zinātniskos jautājumus.
· 6. Rektora amata kandidātu izvirza Nacionālo bruņoto spēku komandieris. Nacionālo bruņoto spēku komandiera izvirzītā kandidāta atbilstību amatam noteiktajām prasībām izvērtē aizsardzības ministra izveidotā Augstākā atestācijas komisija.
· 7. Rektoru pēc aizsardzības ministra priekšlikuma amatā apstiprina Ministru kabinets uz četriem gadiem un ne vairāk kā divas reizes. Rektoru pēc aizsardzības ministra priekšlikuma atbrīvo no amata Ministru kabinets.
· 8. Par akadēmijas rektoru var apstiprināt profesionālā dienesta karavīru (turpmāk – karavīrs), kuram ir piešķirta vismaz pulkvežleitnanta dienesta pakāpe un ir vismaz maģistra grāds.
· 9. Akadēmijas akadēmiskā šķīrējtiesa izskata tikai Augstskolu likuma 19. panta pirmās daļas 1. punktā noteiktos jautājumus. Akadēmiskās šķīrējtiesas locekļus no akadēmiskā personāla vidus ievēlē akadēmijas senāts, studējošo pārstāvjus – studējošo pašpārvalde.
· 10. Studējošo skaitu vidējā termiņā plāno Aizsardzības ministrija, bet katram mācību gadam nosaka Nacionālo bruņoto spēku komandieris.
· 11. Studējošos, kuri nosūtīti iegūt izglītību akadēmijā, komplektē no:
· 11.1. karavīriem vai zemessargiem, maģistra studiju programmā – arī ārvalstu personām, kuras apguvušas vai apgūst vecākā štāba virsnieka kursu vai citu tam pielīdzinātu kursu;
· 11.2. Aizsardzības ministrijas vai tās padotībā esošas iestādes amatpersonām (darbiniekiem) pēc saskaņošanas ar aizsardzības ministru;
· 11.3. citu augstskolu studentiem atbilstoši akadēmijas starpaugstskolu un starptautiskās sadarbības plāniem;
· 11.4. citām personām, pamatojoties uz noslēgtu starpresoru vai starptautisku vienošanos.
· 12. Akadēmijā studējošie izglītību iegūst par valsts budžeta līdzekļiem.
· 13. Ar karavīriem un zemessargiem pirms studiju uzsākšanas akadēmijā slēdz līgumu par mācībām atbilstoši Ministru kabineta noteiktajai kārtībai, kādā karavīru vai zemessargu nosūta uz izglītības iestādi, ar citām personām – studiju līgumu.
· 14. Ja karavīram vai zemessargam kā disciplinārsods piemērota atvaļināšana no aktīvā dienesta vai izslēgšana no Zemessardzes, tad karavīru vai zemessargu izslēdz no akadēmijas studējošo saraksta.
· 15. Akadēmisko personālu akadēmijā komplektē no:
· 15.1. karavīriem Militārā dienesta likumā noteiktajā kārtībā;
· 15.2. civilajiem darbiniekiem Augstskolu likumā noteiktajā kārtībā.
· 16. Akadēmiskā personāla amatos akadēmijā ieceļ vai ievēlē personas, kuras atbilst Augstskolu likumā noteiktajām prasībām vai šādām prasībām:
· 16.1. profesora amatā var iecelt karavīru vai ievēlēt no aktīvā dienesta atvaļinātu karavīru, kuram ir doktora grāds un ne mazāk kā 15 gadu militārā dienesta pieredze virsnieku amatos;
· 16.2. asociētā profesora amatā var iecelt karavīru vai ievēlēt no aktīvā dienesta atvaļinātu karavīru, kuram ir vismaz maģistra grāds un ne mazāk kā 12 gadu militārā dienesta pieredze virsnieku amatos;
· 16.3. docenta amatā var iecelt karavīru vai ievēlēt no aktīvā dienesta atvaļinātu karavīru, kuram ir vismaz pirmā cikla augstākā izglītība, kā arī ne mazāk kā 10 gadu militārā dienesta pieredze virsnieku amatos;
· 16.4. lektora amatā var iecelt karavīru vai ievēlēt no aktīvā dienesta atvaļinātu karavīru, kuram ir vismaz īsā cikla profesionālās augstākās izglītības programmā iegūta augstākā izglītība un ne mazāk kā septiņu gadu militārā dienesta pieredze;
· 16.5. asistenta amatā var iecelt karavīru vai ievēlēt no aktīvā dienesta atvaļinātu karavīru, kuram ir vismaz īsā cikla profesionālās augstākās izglītības programmā iegūta augstākā izglītība un ne mazāk kā piecu gadu militārā dienesta pieredze.
· 17. Nacionālo bruņoto spēku komandieris var norīkot profesionālā dienesta karavīru vai zemessargu, kuram ir atbilstoša militārā vai profesionālā kompetence, atsevišķa studiju kursa vai moduļa docēšanai akadēmijā, neievērojot šo noteikumu 16. punktā noteiktās prasības.
· 18. Darbiniekiem, kuri ievēlēti akadēmiskā personāla amatā akadēmijā, Nacionālo bruņoto spēku komandieris nosaka darba slodzei atbilstošu atalgojumu, ievērojot šādus ierobežojumus:
· 18.1. profesoram darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 13. mēnešalgu grupai noteikto mēnešalgu;
· 18.2. asociētajam profesoram vai vadošajam pētniekam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 12. mēnešalgu grupai noteikto mēnešalgu;
· 18.3. docentam vai pētniekam (ar doktora grādu) darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 11. mēnešalgu grupai noteikto mēnešalgu;
· 18.4. lektoram vai pētniekam (ar maģistra grādu) darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 10. mēnešalgu grupai noteikto mēnešalgu;
· 18.5. asistentam darba slodzei noteiktā mēnešalga nedrīkst pārsniegt valsts tiešās pārvaldes iestāžu amatpersonu (darbinieku) amatu 9. mēnešalgu grupai noteikto mēnešalgu;
· 18.6. piemaksas, prēmijas un naudas balvas nosaka atbilstoši Valsts un pašvaldību institūciju amatpersonu un darbinieku atlīdzības likumam.
· 19. Akadēmijas studējošo pašpārvaldei – Krīvu padomei – nav Augstskolu likuma 54. panta otrajā daļā noteikto veto tiesību.
· 20. Akadēmijas studējošo pašpārvaldi finansē no valsts aizsardzībai piešķirtajiem valsts budžeta līdzekļiem atbilstoši akadēmijas plānotajām aktivitātēm.
· 21. Augstskolu likuma 55. panta ceturtajā daļā noteikto ekspertīzi akadēmijas studiju programmām veic Nacionālie bruņotie spēki, izvērtējot programmu atbilstību valsts aizsardzības vajadzībām.
· 22. Akadēmijas izdotos administratīvos aktus vai faktisko rīcību var apstrīdēt Aizsardzības ministrijā Administratīvā procesa likumā noteiktajā kārtībā.
· 23. Akadēmijas finanšu līdzekļus veido valsts aizsardzībai piešķirtie valsts budžeta līdzekļi, ieņēmumi no sniegtajiem maksas pakalpojumiem, ziedojumi un dāvinājumi, kā arī ārvalstu finanšu palīdzība. Šos finanšu līdzekļus administrē Nacionālo bruņoto spēku Mācību vadības pavēlniecība.
· 24. Atzīt par spēku zaudējušiem Ministru kabineta 2014. gada 16. decembra noteikumus Nr. 774 "Latvijas Nacionālās aizsardzības akadēmijas darbības noteikumi" (Latvijas Vēstnesis, 2014, 256. nr.).

